UK-student val na sy doodDie Liesbeeck Gardens-woonstelblok. Foto: Ian Barbour via Flickr Gerda Kruger, woordvoerder van die universiteit, het Dinsdag gesê Mongameli Nicholas Zaza het Vrydagaand van ŉ balkon op die derde vloer van die Liesbeeck Gardens-woonstelblok waar hy gewoon het, geval. Zaza was ŉ derdejaarstudent in sosiale wetenskappe. Volgens Kruger is hy na die Groote Schuur-hospitaal gehaas waar hy Sondag aan sy beserings beswyk het. Kruger het gesê geen gemene spel word vermoed nie. “Dit is belangrik dat mense weet die oorsaak van Zaza se val is nog nie bepaal nie. Mense wat die voorval gesien het, het nie noodwendig al die betrokke feite nie,” het sy gesê. Die UK het gratis berading aan studente en personeel wat deur die tragedie geraak is, aangebied. ŉ Gedenkdiens vir Zaza sal Sondag in Khayelitsha gehou word.